Menadžeri iz dviju vodećih hrvatskih kompanija: Zdravko Marić iz Agrokora i Emil Tedeschi, vlasnik i predsjednik uprave Atlantic grupe, pokušali su govoreći o razvoju svojih kompanija u sklopu okruglog stola “Pokretači rasta gospodarstva”, u organizaciji magazina Banka, dati preporuke za izlazak zemlje iz krize.

Svi misle da bi dobro vodili

Za loše stanje društva i ekonomije Tedeschi krivi glomaznu javnu upravu i lokalnu samoupravu, nedostatak znanja o upravljanju te mentalitet po kojem svaki građanin očekuje da će država ili netko drugi riješiti njegove probleme. U intervjuu za magazin Banka kritizirao je administraciju svog prijatelja, premijera Zorana Milanovića, kazavši da je Vlada na vlast došla nepripremljena i nedovoljno ekipirana.

– Kao što svi misle da bi bili dobri izbornici za nogometnu ili košarkašku nacionalnu vrstu, tako svatko smatra da može upravljati velikim sustavima, što nije točno. Bez razumijevanja zakonitosti upravljanja, kao društvo nećemo napraviti nikakav pomak – istaknuo je Tedeschi naglasivši da je menadžment vještina koja se uči u poduzetničkim školama i u praksi pa je predložio da se u nastavu osnovne škole uvede poduzetništvo i upravljanje. Kriza upravljanja, kaže, vidi se u svim segmentima društva, pa i među poduzetnicima, koji nakon što je prošla faza prve akumulacije kapitala, nisu svjesni da im trebaju vrhunski menadžeri da bi se borili s konkurencijom.

Prema financijskim ulagačima treba biti iznimno transparentan Zdravko Marić

– Da bi Hrvatska izišla iz krize, potrebno je da nas država pusti da dišemo, a to znači smanjenje parafiskalnih nameta i reforma javne te lokalne uprave – poziva Tedeschi Vladu.

Zdravko Marić, izvršni direktor za strategiju i tržišta kapitala Agrokora, složio se s time da je problem upravljanja u Hrvatskoj kritična kategorija te istaknuo nužnost implementacije vertikalne integracije koju provodi Agrokor, koja uzima u obzir maksimalnu efikasnost i društvenu odgovornost. Govoreći o odnosu s investitorima, poručio je da novca na tržištu kapitala ima napretek, ali samo za one koji nemaju figu u džepu.

Treba biti transparentan

– Prema financijskim ulagačima treba biti iznimno transparentan. Naša regija može profitirati od ukrajinsko-ruske krize jer je velika količina novca povučena iz tih zemalja i taj kapital traži mjesto za plasman. Ali onaj tko dođe s praznom pričom može na taj novac zaboraviti – poruka je Marića koji je o spajanju Agrokora i Mercatora rekao tek da su izabrani članovi Nadzornog odbora i da bi se do kraja tjedna trebali znati i rezultati odaziva na javnu ponudu za dionice Mercatora.

Tomislav Šerić, predsjednik uprave HEP-a, istaknuo je da je kriza djelomično prouzročena stavom da će država riješiti sve probleme.

– Tvrtke više nisu i ne smiju biti socijalna kategorija. Promjena se neće dogoditi preko noći, ali mora se ubrzati. Poduzetnike i njihovu hrabrost mora se cijeniti – zaključio je Šerić.

>> Atlanticova dionica stigla na povijesni maksimum